Qırım yarımadasına da toqunğan halqlarnıñ büyük köçüvinden soñ, köçebelerniñ muntazam basqınları sebebinden Qırım çölleriniñ ealisi az edi. Dağlarda ve olarnıñ etegi yanında skitler, gotlar, alanlar, sarmatlar ve tavrlarnıñ evlâtları yerleşe ediler. Bizansta Qırımnıñ aborigen ealisine gotlar dey edi. Tamam şu gotlar Gurzuf vadiysinde bizanslar kelmezden evel yerleşkendirler. Bizans İmperiyasınıñ terkibine Bospor çarlığı kirgende, bizanslarğa onıñ ve Bizansnıñ Tavrikadaki baş arbiy-deñiz bazası olğan Hersones arasında işançlı bağ kerek olğan. Yekâne bağlanuv yolu yarımadasınıñ yalı boyundaki deñiz edi, çünki Qırım çöllerinde daima köçebe hunlar qabilesi ücüm etüv telükesi bar edi.